TPCH มั่นใจผลงานโค้งสุดท้ายเข้าเป้า หลังบุ๊กโรงไฟฟ้า 9 แห่ง รวม 99 MW
TPCH มั่นใจผลงานโค้งสุดท้ายเข้าเป้า หลังบุ๊กโรงไฟฟ้า 9 แห่ง รวม 99 MW
TPCH มั่นใจผลงานโค้งสุดท้ายเข้าเป้า หลังบุ๊กโรงไฟฟ้า 9 แห่ง รวม 99 MW
15 ธ.ค. 2563

นางกนกทิพย์ จันทร์พลังศรี ประธานคณะกรรมการบริหาร บริษัท ทีพีซี เพาเวอร์ โฮลดิ้ง จำกัด (มหาชน) หรือ TPCH  เปิดเผยว่า แนวโน้มผลการดำเนินงานในงวดไตรมาส 4/2563 คาดว่าจะเป็นไปตามเป้าหมายที่วางไว้ และจะสนับสนุนให้ผลงานปี 2563 เติบโตได้ต่อเนื่อง โดยจะมีการทยอยรับรู้รายได้จากโรงไฟฟ้าชีวมวลทั้ง 9  แห่ง มีขนาดกำลังการผลิตติดตั้งรวม 99 เมกะวัตต์ ประกอบด้วย โรงไฟฟ้าชีวมวล CRB , MWE , MGP ,TSG ,PGP, SGP, PTG ,TPCH 5 และ TPCH 1 ซึ่งจะช่วยสนับสนุนให้เติบโตได้อย่างมั่นคง
“สำหรับผลประกอบการในปีนี้ คาดว่าจะมีทิศทางที่ดี เนื่องจากปัจจุบันสามารถเดินเครื่องโรงไฟฟ้าชีวมวล จำนวน 9 แห่ง รวมทั้งสามารถ COD โรงไฟฟ้าเพิ่มได้ตามแผนที่วางไว้ ทำให้รับรู้รายได้ต่อเนื่อง ขณะเดียวกัน ยังเตรียมความพร้อมที่จะ COD โรงไฟฟ้าชีวมวล TPCH 2 ซึ่งมีกำลังการผลิตติดตั้งอยู่ที่ 10 เมกะวัตต์ และคาดว่าจะส่งผลให้มีกำลังการผลิตติดตั้งรวม 109 เมกะวัตต์ ภายในปีนี้ ช่วยหนุนผลงานเติบโตได้ดี” นางกนกทิพย์ กล่าว
ด้าน นายเชิดศักดิ์ วัฒนวิจิตรกุล กรรมการผู้จัดการใหญ่ TPCH กล่าวว่า สำหรับแผนการดำเนินงานปี 2564 บริษัทฯ เตรียมวางแผนที่จะ COD โรงไฟฟ้าขยะสยาม พาวเวอร์ (SP) ขนาดกำลังการผลิตติดตั้ง 10 เมกะวัตต์ ในไตรมาส 1/2564 และอยู่ระหว่างดำเนินการก่อสร้างโครงการโรงไฟฟ้าประชารัฐชีวมวล แม่ลาน ขนาดกำลังการผลิตติดตั้ง 3 เมกะวัตต์ และ โรงไฟฟ้าประชารัฐชีวมวล บันนังสตา ขนาดกำลังการผลิตติดตั้ง 3 เมกะวัตต์ ซึ่งคาดว่าจะสามารถ COD ได้ในปีหน้า
“ในปี 2564 บริษัทฯ ตั้งเป้าหมายที่จะมีกำลังการผลิตติดตั้งรวม 125 เมกะวัตต์ โดยทั้งจากโรงไฟฟ้าเดิมและการเข้าร่วมประมูลโครงการใหม่ๆ ทั้งของภาครัฐและเอกชน และบริษัทฯ ยังคงเป้าหมายจะมีใบอนุญาตในการขายไฟฟ้า (PPA) ทั้งโรงไฟฟ้าชีวมวล ชีวภาพ และโรงไฟฟ้าขยะ ให้ครบ 250 เมกะวัตต์ แบ่งออกเป็นโรงไฟฟ้าชีวมวล ชีวภาพ 200 เมกะวัตต์ และโรงไฟฟ้าขยะที่ 50 เมกะวัตต์ ภายในปี 2565 ซึ่งจะสามารถสร้างผลตอบแทนที่ดีให้กับผู้ถือหุ้นได้ในระยะยาว” นายเชิดศักดิ์ กล่าว
อนึ่ง ภาพรวมผลการดำเนินงานในงวด 9 เดือนของปี 2563 บริษัทฯมีรายได้รวมอยู่ที่ 1,305.39 ล้านบาท กำไรสุทธิ 239.77 ล้านบาท ส่วนผลการดำเนินงานงวดไตรมาส 3/63 มีรายได้รวมอยู่ที่ 472.97 ล้านบาท กำไรสุทธิ 61.12 ล้านบาท